Veebelading is kritiek
Last update: August 16, 2011 03:52:27 PM
VEEBELADING, dit wil sê die aantal diere wat 'n stuk veld bewei, word vandag beskou as die belangrikste veranderlike faktor in die hele weidingsisteem waaroor die boer beheer kan uitoefen, sê mnr. Theunis Meyer, 'n weidingkundige van Grootfontein.
Veebelading is nie net 'n bepalende faktor ten opsigte van diereprestasie, veldtoestand en dieetseleksie nie, maar ook ten opsigte van die ekonomiese opbrengs wat die boer op sy plaas realiseer. Mnr Meyer, assistent-landbounavorser van die Afdeling Weiding op Grootfontein, is van mening dat indien boere nie hulle veegetalle binne die langtermyn weidingskapasiteit van die veld hou nie, geen weidingstrategie of wetenskaplike tegniek veldagteruitgang ooit kan stuit nie.
Om hierdie rede is 'n langtermynproef 3 jaar gelede op die Carnarvonproefstasie begin om die langtermyn weidingkapasiteit van die veld in die Dorre Karoo te bepaal. In hierdie proef word Afrinoskape teen vier veebeladings aangehou en diereproduksie, dieetseleksie en veldtoestand word gemeet, en die produksie-ekonomie word ook ontleed.
Mnr Meyer gee die voorlopige resultate na die eerste 3 jaar.
Dit is duidelik dat nie net die totale hoeveelheid reënval per seisoen nie, maar ook die verspreiding daarvan oor die seisoen belangrik is vir diereproduksie.
Diereproduksie, in terme van produksie per dier, neem af namate veebelading toeneem, terwyl die teenoorgestelde tendens waargeneem is wanneer diereproduksie uitgedruk word in terme van produksie per hektaar. Dit is na slegs 3 jaar reeds duidelik dat 'n te hoë veebelading produksie per hektaar nadelig beïnvloed.
Deur die jaar is gevind dat die skape die groen en sappige komponente van die veld wat aktief groei, selekteer. Veebelading het aan die einde van die weiperiode ook 'n nadelige invloed op die dieetseleksie van die skape aangesien die diere by die baie swaar belading baie meer onsmaaklike plante moet vreet as die diere by die ligte belading.
Hoewel die veldtoestand by al die behandelings verbeter het, was dit ook hier baie duidelik dat veebelading beslis veldtoestand nadelig beïnvloed. Hoe swaarder die veebelading, hoe minder het die veldtoestand verbeter. Die algemene verbetering is te wyte aan die baie goeie reënval wat oor die 3 Jaar
op die proefpersele geval het.
Ten opsigte van die produksie-ekonomie is bevind dat veebelading 'n nadelige invloed het op die bruto marge per dier (Tabel 1). By die swaarder beladings is 'n besliste nadelige invloed ook op bruto marge per hektaar waargeneem.
Met inagneming van al die bevindings, kom mnr. Meyer tot die gevolgtrekking dat 'n te hoe veebelading nadelig is vir diereproduksie en die toestand van weiveld. Hoe veebeladings verhoog ook die risiko in die boerdery omdat diereproduksie by hoe veebeladings baie meer wisselvallig as by laer veebeladings is.